作者:可止
標題:雪十二韻
內容:落處鹹過尺，翛然物象淒。瑞凝金殿上，寒甚玉關西。潤比江河普，明將日月齊。淩雲花頂膩，鎖徑竹梢低。出谷樵童怯，歸林野鳥迷。煮茶融破練，磨墨染成黳。陷兔埋平澤，和魚凍合溪。入樓消酒力，當檻寫詩題。道路依憑馬，朝昏委託雞。洞深猿作族，松亞鶴移棲。及夏清巖穴，經春溜石梯。豐年兼泰國，天道育黔黎。